தமிழ்நாட்டிலும் ஒரு மலாலாவாக, புதுக்கோட்டை மாவட்டம் மணமேல்குடி அம்மாப்பட்டினம் கிராமத்தைச் சேர்ந்த அனீஸ் பாத்திமா உருவாகியிருக்கிறார். கோவை அரசு சட்டக் கல்லூரியில் இரண்டாவது ஆண்டு படிக்கும் மாணவியான இவர் புரட்சிகர மாணவர் இளைஞர் அமைப்பு என்ற இடதுசாரி அமைப்பில் இருப்பவர். இவரது அண்ணன் அலாவுதீனும் அதே அமைப்பில் இருக்கிறார். அவரும் அதே கல்லூரியில் சட்டம் படித்து புதுக்கோட்டையில் வழக்கறிஞராக இருப்பவர்.கடந்த ஜனவரி 27 அன்று இரவு தன் கிராமத்திலிருந்து பக்கத்து ஊரான மீமிசலுக்குப் போய் கோவைக்கு பஸ் ஏறப் புறப்பட்டார் அனீஸ் பாத்திமா. அவருக்குத் துணையாகக் குடும்ப நண்பர் முத்துகிருஷ்ணன் உடன் சென்றார். மீமிசலில் பஸ் ஏறுவதற்காகக் காத்திருந்த சமயத்தில், பாத்திமா வேறு மத இளைஞருடன் இருப்பதைக் கண்ட சில இஸ்லாமிய மதவெறியர்கள் அவர் பஸ்ஸில் ஏறிய பின்னர் அவரிடம் வந்து கடுமையாக விசாரிக்கத் தொடங்கியுள்ளனர். தான் யார் என்றோ, யாருடன் எங்கே செல்கிறேன் என்பதைக் கேட்கவோ அவர்களுக்கு எந்த உரிமையுமில்லை என்று பாத்திமா பதில் சொன்னதையடுத்து தொடர்ந்து கலாட்டா செய்துள்ளனர். பஸ் கம்பெனி ஊழியர்கள் தலையிட்டு பாத்திமா வழக்கமாக அந்த பஸ்சில் செல்பவரென்று விளக்கியும், பாத்திமாவின் சகோதரர் அலாவுதீனுக்கு முத்துகிருஷ்ணன் போன் செய்து சொல்லி அவருடன் கலாட்டா செய்தவர்கள் பேசிய பின்னரும், தாற்காலிக சமாதானம் ஏற்பட்டு, பஸ் புறப்பட்டது. ஆனால் பஸ் கொஞ்ச தூரம் சென்றதும், சிலர் அதை டூவீலர்களில் துரத்திச் சென்று தடுத்து மீண்டும் பாத்திமாவுடன் தகராறு செய்தனர். பாத்திமா எதற்கும் அசரவில்லை. ‘போலீசை வரச் சொல், பார்த்துக் கொள்வோம்’ என்று சவால் விடுத்தார். பொது இடத்தில் நடந்த சச்சரவால் கூட்டம் கூடி, போலீசும் வந்துவிட்டது.போலீஸ் வந்ததும் மதவெறி இளைஞர்கள் பலர் காணாமல் போய்விட்டார்கள். எஞ்சியிருந்தவர்களை போலீஸ் விசாரிக்கும்போதே, புகார் தரவேண்டாமென்று பாத்திமாவை, முஸ்லிம் அமைப்புகளின் பிரமுகர்கள் வந்து வற்புறுத்தத் தொடங்கியதாக ‘வினவு’ இணையம் தெரிவிக்கிறது. ஆனால் பாத்திமா கடைசி வரை உறுதியாக இருந்து போலீசில் புகார் எழுதிக் கொடுத்தார். அவரை அதன்பின் வீட்டுக்குப் போலீசாரே பத்திரமாக அழைத்துச் சென்றனர்.